Pemberontakan Trung Bersaudari

Pemberontakan Trung Bersaudari merupakan satu pemberontakan di wilayah Jiaozhi pada zaman Dinasti Han (kira-kira Vietnam Utara hari ini) yang berlaku antara tahun 40 hingga 43 Masihi.

Menurut sumber Cina, dua bersaudara Trưng ditangkap dan dipancung oleh tentera Han. Bagaimanapun, catatan sejarah Vietnam pula menyatakan bahawa setelah tewas, Trưng Trắc dan Trưng Nhị memilih untuk membunuh diri dengan terjun ke Sungai Hát Giang, kerana enggan menyerah diri kepada pihak Han.Book 3: kỷ thuộc Tây Hán, kỷ Trưng Nữ Vương, kỷ thuộc Đông Hán, kỷ Sĩ Vương, book of History of Greater Vietnam (Đại Việt Sử Ký Toàn Thư)

 Latar belakang 
Salah satu kumpulan penduduk awal yang penting di Vietnam Utara semasa pemerintahan Dinasti Han ialah Lạc Việt (dikenali dalam sumber Cina sebagai Luòyuè). Mereka dianggap sebahagian daripada kumpulan Baiyue, namun tidak jelas sama ada mereka merupakan satu gabungan puak atau sekadar istilah umum bagi beberapa puak Yue yang berasingan. Masyarakat Lạc Việt mengamalkan cara hidup bukan Cina, termasuk sistem keturunan sebelah ibu (matrilineal), tatu di wajah, dan pertanian tebas dan bakar.

Pada awal abad Masihi, sebilangan pendatang Cina menetap di kawasan Lembah Sungai Merah, terutama semasa pemerintahan Wang Mang dan awal Dinasti Han Timur. Beberapa gabenor Han di Jiaozhi memperkenalkan unsur budaya Cina seperti perkahwinan gaya Cina, sekolah, dan falsafah Cina untuk "mencinakan" penduduk tempatan. Usaha ini mencetuskan konflik budaya, terutama kerana adat perkahwinan Cina bertentangan dengan tradisi matrilineal tempatan dan dilihat sebagai cara untuk memindahkan hak milik tanah kepada pendatang Cina.

Trưng Bersaudari berasal daripada keluarga bangsawan etnik Lạc yang berpengaruh. Ayah mereka ialah ketua Lạc di daerah Mê Linh, manakala suami Trưng Trắc, Thi Sách, juga seorang ketua Lạc di Chu Diên. Gabenor China ketika itu, Su Ding terkenal sebagai pemerintah yang kejam dan zalim. Apabila Thi Sách menentang pemerintahannya, Su Ding bertindak memancungnya tanpa perbicaraan. Peristiwa ini mendorong Trưng Trắc bangkit sebagai tokoh utama yang menggerakkan para ketua Lạc untuk menentang pemerintahan China.

 Pemberontakan 
Pada Mac tahun 40 Masihi, Trưng Trắc bersama adiknya Trưng Nhị memimpin masyarakat Lạc Việt bangkit memberontak menentang Dinasti Han. Menurut catatan Cina Hou Hanshu, pemberontakan ini tercetus sebagai balasan atas pembunuhan suami Trưng Trắc, iaitu Thi Sách. Sumber lain pula menyatakan bahawa kebangkitan ini turut didorong oleh kehilangan hak warisan tanah, akibat penghapusan adat matrilineal tempatan dan pengenalan adat Cina.

Pemberontakan bermula di Delta Sungai Merah dan dengan cepat merebak ke wilayah lain, melibatkan pelbagai puak Lạc dan penduduk bukan Han di kawasan yang luas. Banyak penempatan Cina berjaya ditawan, menyebabkan gabenor Su Ting melarikan diri. Secara keseluruhan, pemberontak berjaya menguasai kira-kira 65 bandar dan penempatan, dan Trưng Trắc diisytiharkan sebagai ratu pemerintah. Namun begitu, walaupun menguasai kawasan luar bandar, beliau gagal menawan bandar-bandar besar yang berkubu kuat.

 Tindak balas Han 
Kerajaan Dinasti Han yang berpusat di Luoyang pada mulanya bertindak agak perlahan terhadap pemberontakan ini. Hanya pada Mei atau Jun tahun 41 Masihi, Maharaja Guangwu mengarahkan satu kempen ketenteraan dilancarkan. Kepentingan strategik Jiaozhi jelas apabila Han menghantar jeneral paling dipercayai mereka, Ma Yuan dan Duan Zhi, untuk menumpaskan pemberontakan. Ma Yuan diberi gelaran Fubo Jiangjun (Jeneral Penenteram Ombak), dan kemudian dikenang dalam sejarah China sebagai tokoh yang membawa tamadun Han ke wilayah pinggiran.

Ma Yuan mengumpulkan tentera di selatan China, terdiri daripada kira-kira 20,000 askar tetap dan 12,000 pasukan bantuan tempatan. Dari Guangdong, beliau juga menghantar kapal bekalan menyusuri pantai bagi menyokong pergerakan tenteranya. Pada musim bunga tahun 42 Masihi, tentera Han tiba di kawasan tanah tinggi Lãng Bạc (kini di Bắc Ninh) dan bertempur dengan tentera Trưng Bersaudari. Ribuan penyokong Trưng Trắc terbunuh, manakala lebih 10,000 orang menyerah diri kepada Ma Yuan.

Ma Yuan terus mara dan menekan pasukan pemberontak. Trưng Trắc dan pengikutnya berundur ke Tản Viên, kawasan tanah warisan keluarganya, namun mereka beberapa kali ditewaskan. Semakin terasing dan terputus bekalan, dua orang Trưng Bersaudari akhirnya ditangkap pada awal tahun 43 Masihi. Pemberontakan berjaya dipatahkan sepenuhnya sekitar April atau Mei 43 Masihi. Menurut catatan Cina, Trưng Trắc dan Trưng Nhị dipancung, dan kepala mereka dihantar ke Luoyang. Menjelang akhir tahun 43 Masihi, Dinasti Han kembali menguasai sepenuhnya wilayah tersebut, setelah baki penentangan berjaya ditewaskan.

 Kesan 

Selepas berjaya menawan semula Jiaozhi dan Jiuzhen, tentera Dinasti Han dilaporkan telah melakukan pembunuhan besar-besaran terhadap golongan bangsawan Lạc Việt, dengan kira-kira 5,000 hingga 10,000 orang dipancung, manakala ratusan keluarga dipindahkan secara paksa ke China. Tindakan ini bertujuan melemahkan kepimpinan tempatan dan menghapuskan potensi penentangan lain kelak.

Selepas kematian Trưng Bersaudari, Ma Yuan menumpukan perhatian untuk membina semula pentadbiran Han di Delta Sungai Merah dan menyediakan masyarakat tempatan untuk pemerintahan langsung Han pada tahun 43 M. Beliau melaksanakan dasar pencinaan secara agresif, dengan menghapuskan adat dan cara hidup puak tempatan supaya mereka lebih mudah dikawal. Salah satu tindakan simbolik ialah meleburkan gendang gangsa Lạc, yang merupakan lambang kuasa ketua tempatan, untuk dijadikan patung kuda dan dipersembahkan kepada Maharaja Guangwu.

Ma Yuan juga menyusun semula pentadbiran wilayah dengan membahagikan daerah Tây Vu serta merampas wilayah terakhir raja Lạc di Cổ Loa, menamatkan sepenuhnya kuasa politik Lạc. Dalam penulisan sejarawan China kemudian, orang Lạc/Luo dirujuk sebagai "Luoyue" atau secara umum sebagai "Yue",  iaitu satu kategori yang digunakan oleh orang Cina bagi merujuk kepada pelbagai bangsa bukan Cina di selatan. Dalam kerangka ini, orang Lạc dilabel sebagai masyarakat "Yue" dan sering digambarkan melalui ciri budaya stereotaip, mencerminkan cara pandang China terhadap penduduk bukan Han.

Kejatuhan peradaban Dong Son dan kebangkitan peradaban Li-Lao
Kekalahan Trưng Bersaudari pada tahun 43 Masihi berlaku seiring dengan kemerosotan peradaban Đông Sơn, termasuk tradisi gendang gangsa Đông Sơn yang telah berkembang selama berabad-abad di Vietnam Utara. Selepas penaklukan semula oleh Dinasti Han, kawalan China semakin ketat dan mencetuskan proses perubahan besar terhadap masyarakat tempatan bukan Cina. Golongan elit di Delta Sungai Merah mula menerima budaya, hierarki dan sistem pentadbiran China, sama ada secara paksaan atau sukarela. Teknik Cina, sistem cukai dan agama diperkenalkan, menyebabkan perubahan demografi dan sejarah wilayah. Dalam tempoh ini, Jiaozhou (Delta Sungai Merah) menjadi separa bersepadu dengan empayar China dari Dinasti Han hingga Jin, dan tiada pemberontakan besar berlaku selama kira-kira 400 tahun.

Penaklukan ini juga memberi kelebihan strategik kepada Dinasti Han untuk menguasai laluan perdagangan maritim selatan, sekali gus menghubungkan China dengan Asia Tenggara dan Dunia Lautan Hindi. Rekod Han menyebut satu utusan dari Daqin (kemungkinan Rom) memasuki China melalui Rinan (Vietnam Tengah) pada tahun 166 Masihi. Melalui laluan laut ini, agama seperti Buddha dipercayai turut tersebar ke China melalui Vietnam Utara, selain Laluan Sutera darat.

Kemerosotan peradaban Đông Sơn di Delta Sungai Merah membawa kepada kemunculan budaya gendang Li Lao (sekitar 200–750 Masihi) di kawasan pergunungan antara Sungai Mutiara dan Sungai Merah. Budaya ini terkenal dengan gendang gangsa besar yang mirip gendang Đông Sơn. Masyarakat Li dan Lao dianggap oleh sumber Cina sebagai kumpulan bukan Cina, berkemungkinan berbilang etnik, terdiri daripada penutur bahasa Kra-Dai dan Austroasiatik, dan sebahagiannya mungkin nenek moyang orang Li di Hainan hari ini.

Selepas kejatuhan Dinasti Han pada awal abad ke-3 Masihi, China mengalami kekacauan selama beberapa abad dan tidak mampu menguasai wilayah ini sehingga kebangkitan Dinasti Tang. Dalam tempoh itu, banyak ketua wilayah Dong yang bebas muncul, mengisi kekosongan kuasa empayar. Menurut kajian Catherine Churchman, pengaruh kuat peradaban Li-Lao menyebabkan wilayah Delta Sungai Merah antara tahun 200–750 Masihi mengalami kesan songsang terhadap pencinaan, iaitu bukannya semakin menyerap budaya Cina, tetapi menjadi kurang Cina. Oleh itu, sejarah proses pencinaan di wilayah ini perlu dinilai semula.

 Persepsi 
Pemberontakan Trưng Bersaudari dianggap sebagai satu zaman kegemilangan peranan wanita dalam sejarah awal Vietnam dan mencerminkan kedudukan penting wanita dalam masyarakat Vietnam awal. Bagaimanapun, sarjana Konfusianisme pada zaman pertengahan menyatakan bahawa kekalahan pemberontakan itu berlaku kerana para pemberontak hilang keyakinan untuk menang di bawah kepimpinan wanita. Dalam teks sejarah Vietnam yang ditulis kemudian, ketika masyarakat Vietnam telah dipengaruhi kuat oleh patriarki Konfusian, hakikat bahawa wanita memimpin sering dipersalahkan sebagai punca kegagalan.

Sebaliknya, sejarawan moden dan aktivis sosial Vietnam mengkritik pandangan ini dan secara sinis mempersoalkan peranan lelaki yang tidak bertindak, sedangkan wanita bangkit menentang penjajah. Puisi Vietnam yang menyebut pemberontakan Trưng Bersaudari ketika lelaki tidak berbuat apa-apa sebenarnya bukan bertujuan memuji peperangan sebagai tugas wanita, tetapi lebih kepada kritikan sosial terhadap kegagalan lelaki pada waktu itu, namun ia sering disalah tafsir.

Peribahasa Vietnam terkenal, Giặc đến nhà, đàn bà cũng đánh ("apabila musuh tiba di rumah, wanita pun akan berperang"), sering digunakan sebagai bukti bahawa wanita Lạc dihormati dan dihargai. Bagaimanapun, tafsiran lain menyatakan bahawa peribahasa ini tidak bermaksud peperangan ialah tugas wanita, sebaliknya menekankan bahawa wanita hanya terpaksa berjuang apabila keadaan sudah terlalu genting, iaitu apabila ancaman telah sampai ke rumah dan tiada pilihan lain.

 Lihat juga 
 Puan Triệu
 Phùng Thị Chính
 Bùi Thị Xuân
 Matriarki
 Feminisme

 Nota 

 Catatan 

 Bibliografi 
















Category:43
Category:40-an
Category:Dinasti Han
Category:Sejarah Vietnam
Category:Hubungan China–Vietnam